b'\n_START_ARTICLE_\nKvidzynas\n_START_SECTION_\nIstorija\n_START_PARAGRAPH_\nVakar\xc5\xb3 pr\xc5\xabs\xc5\xb3 gyvenviet\xc4\x97 Quedin, Queden minima nuo XI a. Vokie\xc4\x8di\xc5\xb3 ordinas 1232 m. u\xc5\xbekariautose \xc5\xbeem\xc4\x97se \xc4\xafk\xc5\xabr\xc4\x97 Ordensburgo pil\xc4\xaf, kuri po met\xc5\xb3 gavo Kulmo miesto status\xc4\x85, bet 1243 m. buvo sugriauta pr\xc5\xabs\xc5\xb3. Kry\xc5\xbeiuo\xc4\x8diai pil\xc4\xaf atstat\xc4\x97, joje 1285-1587 m. buvo Pamario (Pomezanijos) vyskup\xc5\xb3 rezidencija. Nuo 1336 m. miestas oficialiai vadintas Marienverderiu. 1330 m. pilyje u\xc5\xbemu\xc5\xa1tas Vokie\xc4\x8di\xc5\xb3 ordino magistras Verneris fon Orselnas, kuris ir buvo palaidotas pilies Jono Evangelisto katedros kriptoje. 2007 m. gegu\xc5\xbe\xc4\x97s m\xc4\x97n. atidengus trij\xc5\xb3 Kvydzino katedroje palaidot\xc5\xb3 did\xc5\xbei\xc5\xb3j\xc5\xb3 magistr\xc5\xb3 kapus, antropologinis tyrimas nustat\xc4\x97, kad vienas i\xc5\xa1 palaidot\xc5\xb3j\xc5\xb3 yra Verneris fon Orselnas._NEWLINE_1440 m. Kvidzyne susik\xc5\xabr\xc4\x97 Pr\xc5\xabsijos s\xc4\x85junga. Po Trylikos met\xc5\xb3 karo 1466 m. miestas tapo Lenkijos karalyst\xc4\x97s lenu, po Pirmojo Abiej\xc5\xb3 Taut\xc5\xb3 Respublikos padalijimo 1772 m. jame \xc4\xafsik\xc5\xabr\xc4\x97 Vakar\xc5\xb3 Pr\xc5\xabsijos departamentas. 1920 m. \xc4\xafvykusiame plebiscite miestel\xc4\x97nai panor\xc4\x97jo likti Vokietijos sud\xc4\x97tyje. 1945 m. sausio m\xc4\x97nes\xc4\xaf gyventoj\xc5\xb3 palikt\xc4\x85 miest\xc4\x85 be kovos u\xc5\xbe\xc4\x97musi Raudonoji armija sudegino senamiest\xc4\xaf kartu su rotu\xc5\xa1e. 1945 m. miestas atiteko Lenkijai, \xc4\xaf j\xc4\xaf buvo perkelti tremtiniai i\xc5\xa1 Baltarusijai atitekusio Gardino. Sudeginti senamies\xc4\x8dio pastatai buvo nugriauti, j\xc5\xb3 plytos panaudotos atstatyti vokie\xc4\x8di\xc5\xb3 susprogdintai Var\xc5\xa1uvai. 1975-1998 m. Kvidzynas priklaus\xc4\x97 Elbingo vaivadijai, nuo 1999 m. apskrities (pavieto) teises turintis miestas. 2007 m. rugs\xc4\x97jo 23 d. sudeg\xc4\x97 miesto valdybos pastatas.'